Япэ республикэпсо зэпеуэ
ЩIышылэм и 31-м «Налшык» спорт комплексым щекIуэкIащ ныбжьыщIэхэмрэ балигъхэмрэ грэпплингымкIэ (бэнэкIэ псори щызэхэухуэна спорт лIэужьыгъуэ) я япэ республикэпсо зэхьэзэхуэ. Абы кърихьэлIащ Къэбэрдей-Балъкъэрым и щIыналъэ зэхуэмыдэхэм икIа спортсмени 160-м нэблагъэ.
Щыбэна хьэлъагъхэм дыщэ медалхэр къыщахьащ Куэшмэн Къантемыр, Бад Аскэр, Деунэж Ашэмэз, Шыкъ Аслъэн, АфIэунэ Аскэрхъан, Гъуэз Азэмэт, Ныр Мухьэмэд, КIэрэф Феликс, КIэмыргуей Темыркъан сымэ.
Зэпеуэм къыщыхэжаныкIащ адыгэ щIалэщIэ, балигъхэм я гупым щызэуа ГъукIакъуэ Инал. Ар КъБКъУ-м и юридическэ факультетым и япэ курсым щоджэ.
Спортсменхэр ягъэхьэзыр тренер Iэзэхэу Джырандокъуэ Амир, Шыхъуэстэн Руслан, АфэщIагъуэ Мартин, Дыгулыбгъу Анатолий сымэ.
Балигъхэм я зэхьэзэхуэм япэ — етIуанэ увыпIэхэр щызыубыдахэм Iэмал ягъуэтащ гъатхэпэм Кавказ Ищхъэрэ федеральнэ щIыналъэм грэпплингымкIэ щекIуэкIыну и чемпионатым хэтыну.
ЩIалэщIэхэм я зэпэщIэтыныгъэхэм щытекIуахэм гъатхэпэм Черкесск къалэм щызэхэтыну зэхьэзэхуэм зыкъыщагъэлъэгъуэнущ.
ЖЫЛАСЭ Замир.
